ซินต๋ำ

ซินต๋ำ, สินต่ำ หรือซินตำ มีชื่อในภาษาจีนกลางว่า เชิน ตาน () ชื่อรอง อี้จฺวี่ () เป็นขุนพลในช่วงปลายราชวงศ์ฮั่นตะวันออกจนถึงรัฐวุยก๊กในยุคสามก๊กของจีน ซินต๋ำและซินหงีน้องชายเดิมเป็นขุนพลของโจโฉขุนศึกในยุคราชวงศ์ฮั่นตะวันออก เคยแปรพักตร์ไปเข้าด้วยขุนศึกเล่าปี่ ท้ายที่สุดกลับมาเข้าด้วยรัฐวุยก๊กในยุคสามก๊ก

 ประวัติ 
ซินต๋ำเป็นชาวเมืองเซียงหยง (上庸 ช่างยง) มณฑลเอ๊กจิ๋ว ซึ่งอยู่ทางตะวันตกเฉียงใต้ของอำเภอจู๋ชาน นครฉือเยี่ยน มณฑลหูเป่ย์ในปัจจุบัน ซินต๋ำเกิดในตระกูลที่ร่ำรวยและมีอิทธิพลในแถบเมืองเซียงหยงและเสเป๋ง (西平 ซีผิง) โดยในช่วงศักราชชูผิง (ค.ศ. 190-193) มีครอบครัวในแถบเมืองเซียงหยงและเสเป๋งที่อยู่ภายใต้อิทธิพลของตระกูลซินต๋ำหลายพันครัวเรือน ซินต๋ำมีน้องชายคือซินหงี เดิมซินต๋ำมีการติิดต่อใกล้ชิดกันกับเตียวฬ่อเจ้าเมืองฮันต๋ง ต่อมาในปี ค.ศ. 215 ทั้งซินต๋ำและเตียวฬ่อต่างก็ยอมสวามิภักดิ์ต่อโจโฉ โจโฉจึงแต่งตั้งซินต๋ำให้มียศขุนพล (將軍 เจียงจฺวิน)  แต่งตั้งให้เป็นนายกองเมืองเซียงหยง (上庸都尉 ช่างยงตูเว่ย์)(申儀兄名耽，字義舉。初在西平、上庸間聚眾數千家，後與張魯通，又遣使詣曹公，曹公加其號為將軍，因使領上庸都尉。) อรรถาธิบายจากเว่ยเลฺว่ในจดหมายเหตุสามก๊ก เล่มที่ 40. ภายหลังเลื่อนตำแหน่งให้เป็นเจ้าเมือง (太守 ไท่โฉ่ว) ของเมืองเซียงหยงและให้มีบรรดาศักดิ์เป็นยฺเหวียนเซียงโหว (員鄉侯)

ในปี ค.ศ. 219 เล่าปี่ต้องการยึดครองพื้นที่ทั้งหมดของมณฑลเอ๊กจิ๋ว จึงมอบให้เบ้งตัดนำกำลังทหารจากอำเภอจีกุ๋ย (秭歸 จื่อกุย) เข้าโจมตีเมืองห้องเหลง (房陵 ฝางหลิง) ไขว่ ฉี (蒯祺) เจ้าเมืองห้องเหลงของฝ่ายโจโฉถูกทหารของเบ้งตัดสังหาร

จากนั้นเบ้งตัดจึงนำกำลังทหารเข้าโจมตีเมืองเซียงหยง เล่าปี่เกรงว่าลำพังกองกำลังของเบ้งตัดคงยากที่จะยึดเมืองเซียงหยงได้เพียงลำพัง เล่าปี่จึงส่งเล่าฮองคุมกำลังทหารจากเมืองฮันต๋งเข้าร่วมกับกองกำลังของเบ้งตัดในการโจมตีเมืองเซียงหยง ซินต๋ำซึ่งเป็นเจ้าเมืองเซียงหยงในเวลานั้นในยอมจำนนยกเมืองเซียงหยงให้ และให้โยกย้ายภรรยาและบุตร รวมถึงคนในตระกูลส่งไปยังเซงโต๋เพื่อเป็นตัวประกัน เล่าปี่จึงแต่งตั้งซินต๋ำให้เป็๋นขุนพลปราบภาคเหนือ (征北將軍 เจิงเป่ย์เจียงจฺวิน) โดยที่ตำแหน่งอื่น ๆ (ตำแหน่งเจ้าเมืองเซียงหยงและบรรดาศักดิ์ยฺเหวียนเซียงโหว) ยังคงไม่เปลี่ยนแปลง นอกจากนี้เล่าปี่ยังแต่งตั้งซินหงีน้องชายของซินต๋ำเป็นขุนพลสถาปนาความเชื่อมั่น (建信將軍 เจี้ยนซิ่นเจียงจฺวิน) และเจ้าเมือง (太守 ไท่โฉ่ว) ของเมืองเสเสีย (西城 ซีเฉิง)(建安二十四年，命達從秭歸北攻房陵，房陵太守蒯祺為達兵所害。達將進攻上庸，先主陰恐達難獨任，乃遣封自漢中乘沔水下統達軍，與達會上庸。上庸太守申耽舉眾降，遣妻子及宗族詣成都。先主加耽征北將軍，領上庸太守員鄉侯如故，以耽弟儀為建信將軍、西城太守，遷封為副軍將軍。) จดหมายเหตุสามก๊ก เล่มที่ 40.

ใน ค.ศ. 220 เบ้งตัดกลัวว่าตนจะถูกลงโทษฐานที่ไม่รีบไปช่วยเหลือกวนอูที่พ่ายแพ้ต่อซุนกวนและถูกจับประหารชีวิต และเนื่องจากเวลานั้นเบ้งตัดมีความสัมพันธ์ที่ไม่ดีกับเล่าฮอง เบ้งตัดจึงนำผู้ใต้บังคับบัญชาของตนแปรพักตร์ไปเข้าด้วยโจผี ภายหลังซินหงีน้องชายของซินต๋ำก็นำทหารแปรพักตร์เข้าด้วยโจผี และกลับเข้าโจมตีเล่าฮองจนเล่าฮองแตกพ่าถอยหนีกลับไปเซงโต๋ ฝ่ายซินต๋ำก็ไม่มีทางเลือกอื่นนอกจากยอมสวามิภักดิ์ต่อโจผี โจผีเห็นว่าซินต๋ำไม่ได้สวามิภักดิ์โดยสมัครใจจึงกีดกันไม่ให้ซินต๋ำมีอำนาจทางทหาร เพียงแต่งตั้งให้มียศขุนพลรวมใจ (懷集將軍 หฺวายจี๋เจียงจฺวิน) และย้ายซินต๋ำให้ไปอาศัยอยู่เมืองลำหยง (南陽 หนานหยาง) ให้อยู่ที่บ้านโดยไม่ช่วงใช้งาน นอกจากนี้ยังถอดบรรดาศักดิ์ยฺเหวียนเซียงโหว ส่งมอบให้ซินหงีน้องชายเป็นยฺเหวียนเซียงโหวแทน ซินต๋ำใช้ชีวิตช่วงบั้นปลายที่บ้าน ไม่มีการบันทึกถึงบทบาทของซินต๋ำหลังจากนั้น(申儀叛封，封破走還成都。申耽降魏，魏假耽懷集將軍，徙居南陽，儀魏興太守，封（真鄉侯）〔員鄉侯〕，屯洵口。 ) จดหมายเหตุสามก๊ก เล่มที่ 40.

 ในนิยายสามก๊ก 
ในนิยายอิงประวัติศาสตร์เรื่องสามก๊กในศตวรรษที่ 14 ซึ่งเล่าเรื่องเหตุการณ์ก่อนและระหว่างยุคสามก๊ก ในระหว่างการบุกขึ้นเหนือของจูกัดเหลียง เบ้งตัดคิดกลับไปเข้าด้วยจ๊กก๊กและก่อกบฏต่อวุยก๊ก ซินต๋ำและซินหงีแสร้งทำเป็นเข้าด้วยเบ้งตัดแต่ขณะเดียวกันก็ลอบแจ้งสุมาอี้ให้ยกทัพมาปราบกบฏจนสามารถกำจัดเบ้งตัดได้สำเร็จ ตัวซินต๋ำเป็นผู้ลงมือสังหารเบ้งตัดระหว่างการปราบปราม ต่อมาซินหงีและซินต๋ำไปเป็นผู้ใต้บังคับบัญชาของสุมาอี้ในยุทธการที่เกเต๋ง

ตามข้อเท็จจริงทางประวัติศาสตร์ ในช่วงเวลาที่เบ้งตัดก่อกบฏ ซินต๋ำไม่ได้รับราชการแล้วและไม่ได้เข้าร่วมในการก่อกบฏ และในเวลานั้นซินต๋ำอาจจะเสียชีวิตไปแล้ว

ในซีรีส์ละครโทรทัศน์เรื่องสามก๊กในปี พ.ศ. 2537 มีการเล่าว่าหลังการเสียชีวิตของเบ้งตัด ซินต๋ำและซินหงีถูกสั่งประหารโดยสุมาอี้เพราะทั้งคู่ไว้ใจไม่ได้  เป็นเรื่องราวเฉพาะในละครชุดนี้ ไม่ปรากฏในนวนิยายสามก๊กต้นฉบับและหลักฐานทางประวัติศาสตร์อย่างเป็นทางการ

 หมายเหตุ 

 อ้างอิง 

 บรรณานุกรม 
 ตันซิ่ว (ศตวรรษที่ 3). จดหมายเหตุสามก๊ก (ซันกั๋วจื้อ).
 เผย์ ซงจือ (ศตวรรษที่ 5). อรรถาธิบายจดหมายเหตุสามก๊ก (ซานกั๋วจื้อจู้).
 ล่อกวนตง (ศตวรรษที่ 14). สามก๊ก (ซันกั๋วเหยี่ยนอี้).

หมวดหมู่:ข้าราชการของโจโฉ
หมวดหมู่:ข้าราชการของเล่าปี่
หมวดหมู่:ขุนพลของวุยก๊ก
หมวดหมู่:บุคคลจากวุยก๊ก